Teise suurema ettevõtmisena tuleb ära märkida arhiivi raamatukogu 135 m2 suuruse hoidla rekonstrueerimist. 1994. a. suvel alanud projekti finantseerisid Eesti Teadusfond ja Rootsi Riigiarhiiv. Üle 50 aasta puutumatuna seisnud keldrisse valati uus raudarmatuuriga tugevdatud betoonpõrand, spetsiaalse Schomburgi niiiskuskaitsetehnoloogia meetodil töödeldi seinad ning paigaldati lükandriiulid. 1995. aasta märtsis  toimunud esitlusel võidi rahuloluga tõdeda, et sündinud oli Eesti Ajalooarhiivi moodsaim hoidla. Hetkel on lõpule jõudmas raamatukogu tagasikolimine ja sellega seonduvad ümberkorraldustööd.